1. A Parlament quaestorainak megválasztása (a szavazás első, második és harmadik fordulója) 
- A szavazás előtt
Martin Schulz
(DE) Elnök úr, azt hiszem, el kellene magyaráznia valamit. Pillanatnyilag próbaszavazást végzünk. A próbaszavazásban csak két emberre szavazhatunk, például Pavarottira és Montserrat Caballéra. Később azonban, amikor a quaestorokra szavazunk, öt ember közül választhatunk majd. Azért akartam ezt ismét elmondani, mert sok képviselőtársam nem értette pontosan. Csak a próbaszavazásban szerepel tehát két ember, utána, az igazi szavazásban már öt ember közül lehet választani.
Sergio Paolo Francesco Silvestris
(IT) Elnök úr, hölgyeim és uraim, amellett, hogy megköszönöm, hogy Pavarottit tették az első helyre, szeretnék kérdezni valamit. Miután megjelöltük azt a két nevet, amelyre szavazni kell, meg kell-e erősítenünk a szavazatunkat, vagy hagyjuk úgy?
Carlo Casini
(IT) Elnök úr, hölgyeim és uraim, mivel nem mindenki értette pontosan a szavazás előtti szóbeli magyarázatot, jó lenne megint világosan elmagyarázni, hogy hogyan kell szavazni.
Elnök
Szerintem a szavazás eredménye azt bizonyítja, hogy mindenki nagyon gyorsan elsajátította az eljárást.
A szavazás után
Az Eljárási Szabályzat 16. szabályának, valamint 15. szabálya (2) bekezdésének megfelelően a quaestorok rangsorolását a megválasztásuk sorrendje határozza meg. Az új Elnökség összetételéről tájékoztatni fogjuk az Európai Közösségek Intézményeinek Elnökeit.
